আসছে হাড়কাঁপানো শীতের স্পেল! নতুন সপ্তাহে কততে নামবে কলকাতার পারদ?

কলকাতা: ধীরে ধীরে জাঁকিয়ে বসছে শীত (Winter)। ভোর ও রাতের দিকে শিরশিরে ঠান্ডা অনুভব করছেন কলকাতা-সহ (Winter in Kolkata) গোটা রাজ্যবাসী। এই মুহূর্তে শহর কলকাতার সর্বনিম্ন তাপমাত্রা ১৫ ডিগ্রির আশপাশে ঘোরাফেরা করছে। তবে নতুন সপ্তাহে পারদ আরও নামতে পারে বলে ইঙ্গিত দিল আলিপুর আবহাওয়া দফতর। ইতিমধ্যেই রাজ্যের পশ্চিমাঞ্চলের একাধিক জেলায় রাতের তাপমাত্রা ১০ ডিগ্রির নিচে নেমে গিয়েছে। আগামী কয়েকদিন বাংলার আবহাওয়া কেমন থাকবে, দেখে নেওয়া যাক একনজরে (Weather Update)।

আলিপুর আবহাওয়া দফতরের পূর্বাভাস অনুযায়ী, আগামী কয়েকদিন রাজ্যের সর্বত্র শুষ্ক আবহাওয়া বজায় থাকবে। উত্তর দিক থেকে অবাধে ঠান্ডা হাওয়া প্রবেশ করায় তাপমাত্রা ধাপে ধাপে কমছে। দিনের বেলা আকাশ পরিষ্কার থাকলেও ভোর ও রাতের দিকে কুয়াশার দাপট বাড়বে। নতুন সপ্তাহ থেকে শীতের প্রভাব আরও বাড়তে পারে বলে জানিয়েছে হাওয়া অফিস।

আরও পড়ুন: আগামী সপ্তাহে বিমানবন্দর-শহিদ ক্ষুদিরাম সরাসরি মেট্রো চালু

এই মুহূর্তে বঙ্গোপসাগরে কোনও ঘূর্ণাবর্ত বা নিম্নচাপ নেই, ফলে দক্ষিণবঙ্গে বৃষ্টির সম্ভাবনাও নেই। আবহাওয়া থাকবে শুষ্ক। তবে দক্ষিণবঙ্গের কয়েকটি জেলায় সকালের দিকে কুয়াশা দেখা যেতে পারে, যার ফলে দৃশ্যমানতা কিছুটা কমবে। আপাতত কোনও সতর্কতা জারি করা হয়নি। শনিবার দক্ষিণবঙ্গে সর্বনিম্ন তাপমাত্রা রেকর্ড করা হয়েছে শ্রীনিকেতনে ১১.৫ ডিগ্রি সেলসিয়াস। আবহাওয়া দফতরের মতে, আগামী সপ্তাহে এই তাপমাত্রা আরও নামতে পারে। পাশাপাশি উত্তুরে হাওয়ার দাপটও বাড়বে।

উত্তরবঙ্গে ইতিমধ্যেই তীব্র শীতের দাপট। শনিবার দার্জিলিঙে সর্বনিম্ন তাপমাত্রা নেমে গিয়েছিল ৬.৬ ডিগ্রিতে। কালিম্পং জেলাতেও কনকনে ঠান্ডায় কাঁপছেন বাসিন্দারা। জলপাইগুড়ি, আলিপুরদুয়ার, কোচবিহার, উত্তর ও দক্ষিণ দিনাজপুর এবং মালদা জেলাতেও শীতের প্রভাব স্পষ্ট। হাওয়া অফিস জানিয়েছে, আগামী সপ্তাহে উত্তরবঙ্গের জেলাগুলিতে তাপমাত্রা আরও কমতে পারে। কুয়াশার দাপট বাড়বে, বিশেষ করে দার্জিলিং ও পার্বত্য এলাকায়। দৃশ্যমানতা ২০০ মিটারের কাছাকাছি নেমে আসতে পারে।

শহর কলকাতায় বর্তমানে সর্বনিম্ন তাপমাত্রা ১৫ ডিগ্রির আশপাশে রয়েছে। গত শুক্রবার তাপমাত্রা নেমেছিল ১৪ ডিগ্রির ঘরে। শনিবার শহরের সর্বনিম্ন তাপমাত্রা ছিল ১৫.৮ ডিগ্রি সেলসিয়াস, যা স্বাভাবিকের তুলনায় ০.৩ ডিগ্রি কম। আবহাওয়া দফতরের পূর্বাভাস অনুযায়ী, আগামী কয়েকদিনে কলকাতার পারদ আরও নামতে পারে। ফলে নতুন সপ্তাহে শহরেও জাঁকিয়ে শীত পড়ার সম্ভাবনা প্রবল।

দেখুন আরও খবর:

The post আসছে হাড়কাঁপানো শীতের স্পেল! নতুন সপ্তাহে কততে নামবে কলকাতার পারদ? first appeared on KolkataTV.